L-Aġenzija Nazzjonali tal-Litteriżmu flimkien ma’ The Malta Trust Foundation, iċċelebraw l-għeluq tat-Tieni Qaritona Nazzjonali fl-iskejjel primarji. F’din iċ-ċelebrazzjoni, li ġiet organizzata fi Spazju Kreattiv, ġew ippremjati r-Rebbieħa tal-Qaritona, jiġifieri dawk l-istudenti li ġabru l-iżjed flus fl-iskola tagħhom. Din iċ-ċelebrazzjoni ġiet ippreseduta mill-President Emeritus Marie Louise Coleiro Preca, Chairperson ta’ The Malta Trust Foundation. Preżenti kien hemm ukoll il-ġenituri tar-rebbieħa kif ukoll rappreżentanti tal-iskejjel li ħadu sehem f’din l-inizjattiva. L-attività tmexxiet mill-Ambaxxatriċi tal-Qari Corazón Mizzi u matulha ħadu sehem ukoll Laura Abela, Matea Lopez, u Dana Marie Borg li wrew l-imħabba tagħhom għall-qari u l-kitba. F’din iċ-ċelebrazzjoni, ir-rebbieħa tal-Qaritona ngħataw medalja mingħand u ċertifikat tal-okkażjoni u kotba mill-Aġenzija Nazzjonali tal-Litteriżmu. L-Iskola Primarja Sacred Heart u l-Iskola Primarja San Andrea li ġabru l-iktar fost l-iskejjel li pparteċipaw rispettivament, ingħataw tifkira speċjali mingħand il-Malta Trust Foundation, kif ukoll għotja ta’ kotba u riżorsi mingħand l-Aġenzija Nazzjonali tal-Litteriżmu. F’din il-Qaritona ħadu sehem madwar 550 student minn 13-il skola primarja li flimkien ġabru ’l fuq minn €5,100. Kull min ħa sehem f’din l-inizjattiva se jingħata ċertifikat ta’ parteċipazzjoni bħala tifkira. F’din l-okkażjoni ġiet ippremjata wkoll Dana Marie Borg, l-istudenta li rnexxielha tiġbor l-iktar fondi fost l-istudenti kollha. Bil-flus li nġabru mill-istudenti, il-Malta Trust Foundation, b’kollaborazzjoni mal-Aġenzija Nazzjonali tal-Litteriżmu u numru ta’ entitajiet oħra, se tkun qed tinvesti f’riżorsi edukattivi li jgħinu lil tfal bl-awtiżmu li għandhom bżonnijiet edukattivi partikolari. Is-serata għalqet b’diskors mill-President Emeritus Marie-Louise Coleiro Preca, li fih ferħet lir-rebbieħa u rringrazzjat lit-tfal kollha li ħadu sehem. Hija wriet l-apprezzament tagħha għax-xogħol indispensabbli li qed iwettqu l-Aġenzija Nazzjonali tal-Litteriżmu, id-Dipartiment tas-Servizzi Nazzjonali ta’ Sapport tal-Ministeru għall-Edukazzjoni, u s-Speech and Language Department tal-Ministeru għas-Saħħa. Saħqet ukoll fuq l-importanza li t-tfal kollha jkollhom aċċess għall-edukazzjoni għax b’hekk tkun vera qiegħda tiġi attwata l-ġustizzja soċjali. Fl-aħħar nett hija wriet ix-xewqa tagħha li aktar skejjel jieħdu sehem f’inizjattivi, bħall-Qaritona, li jagħmlu tant ġid lil tfal li jeħtieġu l-għajnuna. It-Tieni Qaritona Nazzjonali ġiet organizzata mill-Aġenzija Nazzjonali tal-Litteriżmu u The Malta Trust Foundation, b’kollaborazzjoni mas-Servizzi Nazzjonali ta’ Sapport għall-Iskejjel, is-Speech and Language Department tal-Ministeru għas-Saħħa, il-FITA, u l-Kunsill Konsultattiv dwar l-Awtiżmu ta’ Malta.